CELEX: 32013D0391
Language: lt
Date: 1374451200000
Title: 2013 m. liepos 22 d. Tarybos sprendimas 2013/391/BUSP, kuriuo remiamas Jungtinių Tautų Saugumo Tarybos rezoliucijos 1540 (2004) dėl masinio naikinimo ginklų ir jų siuntimo į taikinį priemonių neplatinimo įgyvendinimas praktikoje

23.7.2013   
            
            
               LT
            
            
               Europos Sąjungos oficialusis leidinys
            
            
               L 198/40
            
         TARYBOS SPRENDIMAS 2013/391/BUSP
   2013 m. liepos 22 d.
   kuriuo remiamas Jungtinių Tautų Saugumo Tarybos rezoliucijos 1540 (2004) dėl masinio naikinimo ginklų ir jų siuntimo į taikinį priemonių neplatinimo įgyvendinimas praktikoje
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 26 straipsnio 2 dalį ir 31 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:
   
               (1)
            
            
               2003 m. gruodžio 12 d. Europos Vadovų Taryba priėmė ES kovos su masinio naikinimo ginklų platinimu strategiją, kurios III skyriuje pateiktas kovos su tokiu platinimu priemonių, kurių reikia imtis Sąjungoje ir trečiosiose šalyse, sąrašas;
            
         
               (2)
            
            
               Sąjunga aktyviai įgyvendina šią strategiją ir vykdo jos III skyriuje išvardytas priemones, visų pirma teikdama finansinius išteklius daugiašalių institucijų vykdomiems konkretiems projektams remti, valstybėms, kurioms to reikia, teikdama techninę pagalbą ir dalydamasi su jomis patirtimi plataus spektro neplatinimo priemonių srityje bei stiprindama Jungtinių Tautų Saugumo Tarybos vaidmenį;
            
         
               (3)
            
            
               2004 m. balandžio 28 d. Jungtinių Tautų Saugumo Taryba priėmė Rezoliuciją 1540 (2004) (toliau – JT ST rezoliucija 1540 (2004)) – pirmą tarptautinį dokumentą, kuriame integruotai ir išsamiai nagrinėjami su masinio naikinimo ginklais, jų siuntimo į taikinį priemonėmis ir atitinkamomis medžiagomis susiję klausimai. JT ST rezoliucija 1540 (2004) visoms valstybėms nustatyti saistantys įpareigojimai, kuriais buvo siekiama užkirsti kelią nevalstybiniams subjektams įsigyti tokių ginklų ir su jais susijusių medžiagų bei atgrasyti juos nuo tokio įsigijimo. Be to, JT ST rezoliucijoje 1540 (2004) valstybės paragintos šia rezoliucija įsteigtam Jungtinių Tautų Saugumo Tarybos komitetui (toliau – JT ST rezoliucijos 1540 komitetas) pateikti ataskaitą dėl veiksmų, kurių jos ėmėsi ar ketina imtis siekdamos įgyvendinti JT ST rezoliuciją 1540 (2004);
            
         
               (4)
            
            
               2006 m. balandžio 27 d. Jungtinių Tautų Saugumo Taryba priėmė Rezoliuciją 1673 (2006) ir nusprendė, kad JT ST rezoliucijos 1540 komitetas turėtų intensyviau skatinti visapusišką JT ST rezoliucijos 1540 (2004) įgyvendinimą pasitelkiant darbo programas, informavimo veiklą, pagalbą, dialogą ir bendradarbiavimą. Ji taip pat paragino JT ST rezoliucijos 1540 komitetą kartu su valstybėmis ir tarptautinėmis, regioninėmis bei subregioninėmis organizacijomis išnagrinėti galimybę dalytis patyrimu ir įgyta patirtimi bei galimybę pasinaudoti programomis, kuriomis būtų galima sudaryti palankesnes sąlygas JT ST rezoliucijos 1540 (2004) įgyvendinimui;
            
         
               (5)
            
            
               2011 m. balandžio 20 d. JT Saugumo Taryba priėmė Rezoliuciją 1977 (2011) ir nusprendė pratęsti JT ST rezoliucijos 1540 komiteto įgaliojimus 10 metų laikotarpiui iki 2021 m. balandžio 25 d. Ji taip pat nusprendė, kad JT ST rezoliucijos 1540 komitetas toliau intensyvins pastangas, kad visos valstybės būtų skatinamos visapusiškai įgyvendinti JT ST rezoliuciją 1540 (2004), visų pirma šiose srityse: a) atskaitomybės, b) fizinės apsaugos, c) sienų kontrolės bei teisėsaugos veiksmų ir d) nacionalinės eksporto ir perkrovimo kontrolės, įskaitant lėšų ir paslaugų, pavyzdžiui, tokio eksporto ar perkrovimo finansavimo, teikimo kontrolę;
            
         
               (6)
            
            
               įgyvendinant 2006 m. birželio 12 d. Tarybos bendruosius veiksmus 2006/419/BUSP, kuriais remiamas Jungtinių Tautų Saugumo Tarybos rezoliucijos Nr. 1540 (2004) įgyvendinimas ir atsižvelgiama į ES kovos su masinio naikinimo ginklų platinimu strategijos įgyvendinimą (1), ir 2008 m. gegužės 14 d. Tarybos bendruosius veiksmus 2008/368/BUSP, kuriais remiamas Jungtinių Tautų Saugumo Tarybos rezoliucijos 1540 (2004) įgyvendinimas ir atsižvelgiama į ES kovos su masinio naikinimo ginklų platinimu strategijos įgyvendinimą (2), svariai sumažintas ataskaitų nepateikusių valstybių ir valstybių, nepateikusių papildomos informacijos, kurios, gavęs neišsamias ataskaitas, paprašė JT ST rezoliucijos 1540 komitetas, skaičius;
            
         
               (7)
            
            
               Jungtinių Tautų Sekretoriato Nusiginklavimo reikalų biurui, kuris yra atsakingas už esminės ir logistinės pagalbos teikimą JT ST rezoliucijos 1540 komitetui ir jo ekspertams, turėtų būti pavestas pagal šį sprendimą vykdytinų projektų techninis įgyvendinimas;
            
         
               (8)
            
            
               šis sprendimas turėtų būti įgyvendinamas laikantis Europos Komisijos ir Jungtinių Tautų sudaryto Finansinio ir administracinio pagrindų susitarimo dėl Sąjungos finansinių įnašų į Jungtinių Tautų administruojamas programas ir projektus valdymo,
            
         PRIĖMĖ ŠĮ SPRENDIMĄ:
   1 straipsnis
   1.   Vadovaudamasi ES kovos su masinio naikinimo ginklų platinimu strategija, kuria siekiama stiprinti JT Saugumo Tarybos vaidmenį ir didinti jos kompetenciją sprendžiant su platinimu susijusias problemas, Sąjunga toliau remia Jungtinių Tautų Saugumo Tarybos rezoliucijos 1540 (2004) (toliau – JT ST rezoliucija 1540 (2004)) ir Jungtinių Tautų Saugumo Tarybos rezoliucijos 1977 (2011) įgyvendinimą.
   2.   Projektus, kurias remiama JT ST rezoliucija 1540 (2004), atitinkančius ES strategijos priemones, sudaro subregioniniai seminarai, apsilankymai šalyse, susitikimai, renginiai, mokymas ir viešųjų ryšių veiksmai.
   3.   Projektais siekiama šių tikslų:
   
               —
            
            
               intensyvinti atitinkamas nacionalines ir regionines pastangas ir pajėgumus, visų pirma stiprinant gebėjimus ir sudarant palankesnes sąlygas pagalbai gauti,
            
         
               —
            
            
               prisidėti prie 2009 m. visapusiškoje JT ST rezoliucijos 1540 (2004) įgyvendinimo padėties apžvalgoje pateiktų konkrečių rekomendacijų įgyvendinimo praktikoje, visų pirma techninės pagalbos, tarptautinio bendradarbiavimo ir visuomenės informuotumo didinimo srityse,
            
         
               —
            
            
               valstybių prašymu inicijuoti, plėtoti ir įgyvendinti nacionalinius veiksmų planus.
            
         4.   Išsamus projektų aprašymas pateikiamas priede.
   2 straipsnis
   1.   Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis) yra atsakingas už šio sprendimo įgyvendinimą.
   2.   1 straipsnio 2 dalyje nurodytus projektus techniškai įgyvendina JT Sekretoriatas (Nusiginklavimo reikalų biuras) (toliau – JT Sekretoriatas (NRB). Jis šią užduotį vykdo prižiūrint ir kontroliuojant vyriausiajam įgaliotiniui.
   3.   Šiuo tikslu vyriausiasis įgaliotinis su JT Sekretoriatu (NRB) sudaro būtinus susitarimus.
   3 straipsnis
   1.   1 straipsnio 2 dalyje nurodytiems projektams įgyvendinti iš Europos Sąjungos bendrojo biudžeto skiriama 750 000 EUR orientacinė finansavimo suma.
   2.   Iš 1 dalyje nurodytos sumos finansuojamos išlaidos tvarkomos laikantis Europos Sąjungos bendrajam biudžetui taikomų procedūrų ir taisyklių.
   3.   Komisija prižiūri, kad 2 dalyje nurodytos išlaidos būtų tinkamai tvarkomos. Šiuo tikslu Komisija su JT Sekretoriatu (NRB) sudaro finansavimo susitarimą. Tame finansavimo susitarime numatoma, jog JT Sekretoriatas (NRB) turi užtikrinti, kad apie Sąjungos įnašą būtų atitinkamai informuojama, atsižvelgiant į šio įnašo dydį.
   4.   Įsigaliojus šiam sprendimui, Komisija stengiasi kuo greičiau sudaryti 3 dalyje nurodytą finansavimo susitarimą. Ji praneša Tarybai apie visus sunkumus to proceso metu ir finansavimo susitarimo sudarymo datą.
   4 straipsnis
   Vyriausiasis įgaliotinis Tarybai pateikia šio sprendimo įgyvendinimo ataskaitą, parengtą remiantis reguliariai rengiamomis JT Sekretoriato (NRB) ataskaitomis. Taryba tų ataskaitų pagrindu atlieka įvertinimą. Komisija teikia informaciją dėl 1 straipsnio 2 dalyje nurodytų projektų finansinių aspektų.
   5 straipsnis
   1.   Šis sprendimas įsigalioja jo priėmimo dieną.
   2.   Šis sprendimas baigia galioti praėjus 24 mėnesiams po 3 straipsnio 3 dalyje nurodyto finansavimo susitarimo sudarymo arba praėjus trims mėnesiams po jo priėmimo dienos, jei per tą laikotarpį nebuvo sudarytas joks finansavimo susitarimas.
   
      Priimta Briuselyje 2013 m. liepos 22 d..
      
         
            Tarybos vardu
         
         
            Pirmininkė
         
         C. ASHTON
      
   
   
      (1)  OL L 165, 2006 6 17, p. 30.
   
      (2)  OL L 127, 2008 5 15, p. 78.
   
      PRIEDAS
      1.   TIKSLAI
      
      Bendras šio sprendimo tikslas – skatinti Jungtinių Tautų Saugumo Tarybos rezoliucijų 1540 (2004) (JT ST rezoliucija 1540 (2004)) ir 1977 (2011) (JT ST rezoliucija 1977 (2011)) įgyvendinimą atsižvelgiant į ES kovos su masinio naikinimo ginklų platinimu strategijos įgyvendinimą ir imantis konkrečių priemonių, kuriomis siekiama šių konkrečių tikslų: intensyvinti atitinkamas nacionalines ir regionines pastangas ir pajėgumus, visų pirma stiprinant gebėjimus ir sudarant palankesnes sąlygas pagalbai gauti; prisidėti prie 2009 m. visapusiškoje JT ST rezoliucijos 1540 (2004) įgyvendinimo padėties apžvalgoje pateiktų konkrečių rekomendacijų įgyvendinimo praktikoje, visų pirma techninės pagalbos, tarptautinio bendradarbiavimo ir visuomenės informuotumo didinimo srityse.
      2.   PRIEMONIŲ APRAŠYMAS
      
      2.1.   Įgyvendinimo nacionaliniu lygiu pajėgumų ir koordinavimo subregioniniu lygiu stiprinimas
      
      2.1.1.   Priemonės tikslas
      
      
                  —
               
               
                  Remti konkrečių šalių vykdomą įgyvendinimo veiklą, įskaitant nacionalinių veiksmų planų ir ilgalaikio įgyvendinimo nacionaliniu bei subregioniniu lygiais proceso plėtojimą,
               
            
                  —
               
               
                  stiprinti tarptautinį bendradarbiavimą, įskaitant JT ST rezoliucijos 1540 komiteto vaidmenį įgyvendinat JT ST rezoliuciją 1540 (2004).
               
            2.1.2.   Priemonės aprašymas
      
      Jungtinių Tautų Nusiginklavimo reikalų biuras, atitinkamais atvejais bendradarbiaudamas su kitomis tarptautinėmis, regioninėmis bei subregioninėmis organizacijomis ir subjektais, sudaro palankesnes sąlygas imtis praktinių veiksmų, kad nacionaliniu lygiu būtų įgyvendinti svarbiausi JT ST rezoliucijos 1540 (2004) reikalavimai, visų pirma remdamas JT ST rezoliucijos 1540 komiteto apsilankymus šalyse arba veiksmus konkrečiose šalyse, vykdytinus gavus atitinkamų valstybių sutikimą. Numatoma teikti paramą penkiems apsilankymams šalyse (kiekvienas truktų 4 dienas). Kiekvienos konkrečios šalies atveju ir atsižvelgiant į JT ST rezoliucijos 1540 komiteto sprendimus, apsilankymu šalyje arba veiksmais konkrečioje šalyje bus prisidedama prie nacionalinio įgyvendinimo proceso: a) prisidedant prie informuotumo didinimo organizuojant pritaikytus dialogus su įvairiais subjektais, dalyvaujančiais įgyvendinant JT ST rezoliuciją 1540 (2004) nacionaliniu lygiu; b) nagrinėjant nacionalines priemones ir mechanizmus, naudojamus tai rezoliucijai įgyvendinti, ir nustatant konkrečias problemas, su kuriomis susidūrė nacionalinės valdžios institucijos, bei galimus jų sprendimo būdus; ir c) sudarant palankesnes sąlygas parengti savanoriškus nacionalinius veiksmų planus ir kitas priemones, dėl kurių apsisprendė aplankytoji šalis.
      Jungtinių Tautų Nusiginklavimo reikalų biuras, atitinkamais atvejais bendradarbiaudamas su kitomis tarptautinėmis, regioninėmis bei subregioninėmis organizacijomis ir subjektais, organizuoja susitikimus konkrečiuose subregionuose, grindžiamus konkrečiuose subregionuose anksčiau įvykusių gebėjimų stiprinimo seminarų rezultatais. Numatoma surengti tris su anksčiau įvykusiais seminarais susijusius susitikimus atrinktuose subregionuose (Afrika, Persijos įlanka ir Artimieji Rytai, Pietryčių Europa ir Lotynų Amerika). Kiekvienas susitikimas bus pritaikytas faktiniams subregiono poreikiams, daug dėmesio skiriant sritims, kuriose būtų galima pasiekti praktinių rezultatų. Kartu su susitikimais bus rengiamos ir šalių vidaus techninės diskusijos, kad būtų išnagrinėtos konkrečios priemonės, skirtos nuolatinei JT ST rezoliucijos 1540 (2004) įgyvendinimo pažangai užtikrinti. Šalių vidaus diskusijos bus rengiamos reaguojant į suinteresuotųjų valstybių narių prašymus.
      Jungtinių Tautų Nusiginklavimo reikalų biuras plėtoja JT ST Rezoliucijos 1540 (2004) veiklą bendradarbiaudamas su kitomis tarptautinėmis organizacijomis ir agentūromis, įskaitant Europos saugumo ir bendradarbiavimo organizaciją (OSCE), Tarptautinę atominės energijos agentūrą (TATENA), Cheminio ginklo uždraudimo organizaciją (OPCW), Pasaulio sveikatos organizaciją (PSO), Maisto ir žemės ūkio organizaciją (FAO) ir Pasaulinę gyvūnų sveikatos organizaciją (OIE), siekdamas užtikrinti veiksmingą sinergiją ir išvengti veiklos dubliavimo.
      Atitinkamais atvejais bus siekiama sinergijos su regioninių Cheminių, biologinių, radiologinių ir branduolinių (ChBRB) kompetencijos centrų, kurie šiuo metu yra steigiami pagal Stabilumo priemonę, veikla ir kitomis ES finansuojamomis šios srities programomis.
      2.1.3.   Priemonės rezultatai
      
      Geresnis JT ST rezoliucijos 1540 (2004) įgyvendinimas valstybėms imantis papildomų veiksmų siekiant ją visapusiškai įgyvendinti. Veiksmingų ir tikroviškų nacionalinių veiksmų planų svarbiausiems tos rezoliucijos reikalavimams įgyvendinti parengimas; išplėsti regioniniai suderinti požiūriai dėl JT ST rezoliucijos 1540 (2004) įgyvendinimo; ir dalyvaujančių valstybių ir pagalbos teikėjų veiksmingų partnerysčių sudarymas.
      2.2.   Intensyvesnis gebėjimų stiprinimas siekiant sukurti ir taikyti išlaikyti didelės rizikos dvejopo naudojimo medžiagų fizinę apsaugą ir apskaitą
      
      2.2.1.   Priemonės tikslas
      
      Skatinti gebėjimų stiprinimą nacionaliniu ir regioniniu lygiais siekiant paspartinti visapusišką JT ST rezoliucijos 1540 (2004) įgyvendinimą, daug dėmesio skiriant vienai iš svarbiausių rezoliucijos sričių, konkrečiai – „susijusių medžiagų“ fizinei apsaugai ir apskaitai. Į JT ST rezoliuciją 1540 (2004) įtrauktos konkrečios nuostatos (3 dėstomosios dalies a ir b punktai), kuriomis visos valstybės įpareigojamos įdiegti tinkamą medžiagų, įrangos ir technologijų, kurios galėtų būti panaudotos branduoliniams, cheminiams ir biologiniams ginklams bei jų siuntimo į taikinį priemonėms projektuoti, kurti ir gaminti, kontrolę. Šiuo tikslu reikalaujama, kad valstybės: a) parengtų ir taikytų tinkamas veiksmingas priemones, kad būtų vedama šių gaminamų, naudojamų, saugomų ar transportuojamų objektų apskaita ir užtikrinamas jų saugumas; ir b) parengtų ir taikytų tinkamas veiksmingos fizinės apsaugos priemones.
      2.2.2.   Priemonės aprašymas
      
      Jungtinių Tautų Nusiginklavimo reikalų biuras surengs du subregioninius seminarus (Centrinė Amerika, Pietryčių Azija ir Lotynų Amerika), kuriuose daug dėmesio bus skirta „susijusių medžiagų“ fizinei apsaugai ir apskaitai. Dalijantis patirtimi, susijusia su nacionaline politika ir praktika atitinkamų biologinių, cheminių ir branduolinių medžiagų apskaitos, saugumo ir apsaugos srityse, šia priemone bus skatinama laikytis integruotų nacionalinių požiūrių, grindžiamų geros praktikos pavyzdžiais ir įgyta patirtimi.
      Be to, atitinkamais atvejais bus akcentuojama bendradarbiavimo ir sąveikos su tarptautinėmis organizacijomis, pavyzdžiui, Tarptautine atominės energijos agentūra (TATENA), Cheminio ginklo uždraudimo organizacija (OPCW), Pasaulio sveikatos organizacija (PSO), Maisto ir žemės ūkio organizacija (FAO), Pasauline gyvūnų sveikatos organizacija (OIE) ir Europos saugumo ir bendradarbiavimo organizacija (OSCE) svarba. Organizuojant kiekvieną seminarą bus surengti atitinkamų techninių diskusijų su dalyvaujančiomis šalimis ciklai, visapusiškai atsižvelgiant į nacionalinius ypatumus. Šalių vidaus diskusijos bus rengiamos reaguojant į suinteresuotųjų valstybių narių prašymus atitinkamuose subregionuose.
      Atitinkamais atvejais bus siekiama sinergijos su regioninių ChBRB kompetencijos centrų, kurie šiuo metu yra steigiami pagal Stabilumo priemonę, veikla ir kitomis ES finansuojamomis šios srities programomis.
      2.2.3.   Priemonės rezultatai
      
      Intensyvesnės nacionalinės pastangos ir padidinti pajėgumai, skirti tinkamai medžiagų, įrangos ir technologijų, kurios galėtų būti panaudotos branduoliniams, cheminiams ir biologiniams ginklams bei jų siuntimo į taikinį priemonėms projektuoti, kurti ir gaminti, patikrinimams vykdyti; „susijusių medžiagų“ apskaitos, saugumo ir apsaugos veiksmingos bei rezultatyvios praktikos nustatymas; didesnis atitinkamų medžiagų saugumas nacionaliniu ir regioniniu lygiais; tvirtesnės regioninės ir tarptautinės partnerystės atitinkamose srityse; ir įnašas į pastangas, skirtas visuotiniam ChBRB saugumui padidinti.
      2.3.   Parama 2009 m. visapusiškoje JT ST rezoliucijos 1540 (2004) įgyvendinimo padėties apžvalgoje pateiktų rekomendacijų įgyvendinimui praktikoje
      
      2.3.1.   Priemonės tikslas
      
      Remti 2009 m. visapusiškoje apžvalgoje pateiktų rekomendacijų įgyvendinimą praktikoje;
      Stiprinti tarptautinį bendradarbiavimą ir didinti visuomenės informuotumą apie JT ST rezoliucijos 1540 (2004) įgyvendinimo svarbą.
      2.3.2.   Priemonės aprašymas
      
      JT ST rezoliucijoje 1977 (2011) ir 2009 m. visapusiškos apžvalgos galutiniame dokumente numatyti tam tikri konkretūs veiksmai svarbiausiems JT ST rezoliucijos 1540 (2004) reikalavimams įgyvendinti. Ši priemonė apima konkrečius projektus, skirtus tokiems veiksmams remti, be kita ko, finansuojant susitikimus/renginius, mokymą ir viešųjų ryšių veiksmus. Atitinkamais atvejais atsižvelgiant į JT ST rezoliucijos 1540 komiteto sprendimus ir rekomendacijas, projektai apimtų:
      
                  —
               
               
                  Jungtinių Tautų Nusiginklavimo reikalų biuro vykdomą renginių, į kuriuos būtų kviečiami pagalbą siūlantys ir pagalbos prašantys subjektai, ir esamų bei būsimų partnerių (valstybių, tarptautinių ir regioninių organizacijų) susitikimų organizavimą,
               
            
                  —
               
               
                  Jungtinių Tautų Nusiginklavimo reikalų biuro organizuojamus susitikimus siekiant remti pastangas, kuriomis stiprinamas JT ST rezoliucijos 1540 komiteto bendradarbiavimas su tarptautiniais ginklų neplatinimo mechanizmais ir kitomis tarptautinėmis bei regioninėmis organizacijomis,
               
            
                  —
               
               
                  Jungtinių Tautų Nusiginklavimo reikalų biuro vykdomą pilietinės visuomenės, akademinės bendruomenės ir pramonės atstovų seminaro organizavimą ar finansavimą,
               
            
                  —
               
               
                  Jungtinių Tautų Nusiginklavimo reikalų biuro teikiamą finansavimą nacionalinių pareigūnų dalyvavimui mokymo kursuose ir kitoje gebėjimų stiprinimo veikloje,
               
            
                  —
               
               
                  elektroninio žurnalo JT ST rezoliucijos 1540 (2004) įgyvendinimo klausimais finansavimą.
               
            Atitinkamais atvejais bus siekiama sinergijos su regioninių ChBRB kompetencijos centrų, kurie šiuo metu yra steigiami pagal Stabilumo priemonę, veikla ir kitomis ES finansuojamomis šios srities programomis.
      2.3.3.   Priemonės rezultatai
      
      2009 m. visapusiškoje apžvalgoje sutartų konkrečių priemonių įgyvendinimas; įvairesnės techninės pagalbos teikimo palengvinimo priemonės; į JT ST rezoliucijos 1540 (2004) įgyvendinimą orientuoto mokymo teikimas nacionaliniams pareigūnams; aktyvesnis pilietinės visuomenės, akademinės bendruomenės ir pramonės atstovų dalyvavimas įgyvendinant JT ST rezoliuciją 1540 (2004) regioniniu ir nacionaliniu lygiais; geresnis visuomenės informuotumas apie visapusiško JT ST rezoliucijos 1540 (2004) įgyvendinimo svarbą.
      3.   PRIEMONES ĮGYVENDINANTYS PARTNERIAI
      
      
                  —
               
               
                  JT Saugumo Taryba ir jos Rezoliucijos 1540 komitetas,
               
            
                  —
               
               
                  atitinkamų dalyvaujančių subregionų Vyriausybės,
               
            
                  —
               
               
                  pagalbą siūlančios Vyriausybės ir organizacijos,
               
            
                  —
               
               
                  Jungtinės Tautos, atitinkamos tarptautinės, regioninės ir subregioninės organizacijos,
               
            
                  —
               
               
                  nevyriausybinės organizacijos ir pilietinės visuomenės subjektai.
               
            4.   SUBJEKTAI, KURIEMS SKIRTOS PRIEMONĖS
      
      
                  —
               
               
                  Valstybės narės, vyriausybių pareigūnai,
               
            
                  —
               
               
                  JT ST rezoliucijos 1540 komitetas ir kiti JT subjektai,
               
            
                  —
               
               
                  tarptautinės, regioninės ir subregioninės organizacijos,
               
            
                  —
               
               
                  vyriausybės ir organizacijos, teikiančios ir gaunančios techninę pagalbą pagal JT ST rezoliuciją 1540 (2004),
               
            
                  —
               
               
                  pilietinė visuomenė, akademinė bendruomenė ir atitinkami pramonės subjektai.
               
            5.   VIETA
      
      Jungtinių Tautų Nusiginklavimo reikalų biuras atrinks galimas susitikimų, seminarų ir kitų renginių vietas. Taikomi vietos pasirinkimo kriterijai apims atitinkamos konkretaus regiono valstybės pasiryžimą ir įsipareigojimą būti renginio priimančiąja šalimi. Konkrečių apsilankymų šalyse ar veiksmų konkrečiose šalyse vietų pasirinkimas priklausys nuo suinteresuotųjų valstybių narių prašymų ir, atitinkamais atvejais, nuo JT ST rezoliucijos 1540 komiteto sprendimų.
      6.   TRUKMĖ
      
      Bendra planuojama projekto trukmė yra 24 mėnesiai.